b'\n_START_ARTICLE_\nAntanas Skridulis\n_START_PARAGRAPH_\nAntanas Skridulis (g. 1917 m. vasario 2 d. Joni\xc5\xa1kyje (\xc5\xa0iauli\xc5\xb3 apskr.)) \xe2\x80\x93 vargonininkas ir chorvedys.\n_START_SECTION_\nBiografija\n_START_PARAGRAPH_\nPirmieji muzikos mokytojai buvo Juozas Me\xc5\xa1kel\xc4\x97 ir Petras Vacbergas, vargonuoti mok\xc4\x97si pas J. Drag\xc5\xabn\xc4\x85._NEWLINE_1937 m. \xc4\xafstojo \xc4\xaf Klaip\xc4\x97dos muzikos mokykl\xc4\x85, kur vargonuoti mok\xc4\x97si pas Juoz\xc4\x85 Karos\xc4\x85. 1940\xe2\x80\x931944 m. dirbo vargonininku ir vadovavo chorui Joni\xc5\xa1kyje, d\xc4\x97st\xc4\x97 muzik\xc4\x85 ir dainavim\xc4\x85 gimnazijoje._NEWLINE_1944 m. pasitrauk\xc4\x99s \xc4\xaf Vokietij\xc4\x85, d\xc4\x97st\xc4\x97 muzik\xc4\x85 ir dainavim\xc4\x85 Miuncheno lietuvi\xc5\xb3 gimnazijoje, vadovavo Lohengrino stovyklos chorams, buvo M. K. \xc4\x8ciurlionio meno ansamblio antrasis chormeisteris ir akompaniatorius._NEWLINE_1949 m. atvyko \xc4\xaf JAV ir netrukus buvo pakviestas u\xc5\xbeimti vargonininko viet\xc4\x85 \xc5\xa0v. Kazimiero lietuvi\xc5\xb3 parapijoje Los And\xc5\xbeele. Kur\xc4\xaf laik\xc4\x85 vargonininkavo ir Au\xc5\xa1ros Vart\xc5\xb3 lietuvi\xc5\xb3 parapijoje \xc4\x8cikagoje. \xc4\x8cia su B. Pak\xc5\xa1tu 1954 m. \xc4\xafk\xc5\xabr\xc4\x97 lietuvi\xc5\xb3 moksleivi\xc5\xb3 meno ansambl\xc4\xaf ir jam vadovavo. Buvo ir Marquette Parko lituanistin\xc4\x97s mokyklos vaik\xc5\xb3 choro bei Bridgeporte, CT, \xc5\xa0v. Jurgio lituanistin\xc4\x97s mokyklos moksleivi\xc5\xb3 ansamblio vadovas._NEWLINE_1955 m. ruden\xc4\xaf i\xc5\xa1vyko \xc4\xaf Rom\xc4\x85 ir popie\xc5\xbei\xc5\xa1kajame ba\xc5\xbenytin\xc4\x97s muzikos institute (Instituto di Musica Sacra) studijavo grigali\xc5\xa1k\xc4\x85j\xc4\xaf giedojim\xc4\x85, dirigavim\xc4\x85 ir muzikos teorijos disciplinas. Po trej\xc5\xb3 studij\xc5\xb3 met\xc5\xb3 gr\xc4\xaf\xc5\xbeo \xc4\xaf \xc4\x8cikag\xc4\x85 ir nuo 1960 m. \xc4\x97m\xc4\x97 vargonininkauti \xc5\xa0v. Antano lietuvi\xc5\xb3 parapijoje Cicero, IL. Vadovavo chorui, kur\xc4\xaf pareng\xc4\x97 1971 ir 1978 m. JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97ms \xc4\x8cikagoje ir Toronte. Kiek laiko vadovavo student\xc5\xb3 vokaliniam oktetui._NEWLINE_1983 m. apsigyveno Dayton Beache, FL, ir suorganizavo lietuvi\xc5\xb3 chor\xc4\x85, kuris v\xc4\x97liau buvo pavadintas \xe2\x80\x9eSietyno\xe2\x80\x9c vardu. Choro koncertin\xc4\x97se programose \xe2\x80\x93 apie 70 dain\xc5\xb3 ir 65 giesm\xc4\x97s. Choras giedojo ba\xc5\xbeny\xc4\x8diose, dalyvavo dain\xc5\xb3 \xc5\xa1vent\xc4\x97se ir kituose tautiniuose renginiuose, i\xc5\xa1vykdavo ir \xc4\xaf kitus miestus. 1993 m. gruod\xc5\xbeio 12 d. Prince of Peace maldos namuose \xe2\x80\x9eSietynas" koncertavo savo k\xc5\xabrybin\xc4\x97s veiklos 10-me\xc4\x8dio min\xc4\x97jime._NEWLINE_A. Skridulis vis\xc4\x85 laik\xc4\x85 dalyvavo lietuvi\xc5\xb3 kult\xc5\xabrin\xc4\x97je ir muzikin\xc4\x97je veikloje. Nuo 1953 m. buvo ALRK Vargoninink\xc5\xb3 s\xc4\x85jungos (taip pat ir provincijos) narys, nuo 1958 m. (kelet\xc4\x85 met\xc5\xb3) \xe2\x80\x93 \xc5\xbeurnalo \xe2\x80\x9eMuzikos \xc5\xbeinios" administratorius, 1971 m. \xe2\x80\x93 4-osios JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97s \xc4\x8cikagoje muzikos komisijos narys, Juozo \xc5\xbdilevi\xc4\x8diaus muzikologijos archyvo valdybos narys._NEWLINE_Harmonizavo lietuvi\xc5\xb3 liaudies dainas, suk\xc5\xabr\xc4\x97 dain\xc5\xb3 ir giesmi\xc5\xb3 (kompozicijos mok\xc4\x97si pas V. Jakub\xc4\x97n\xc4\x85).'